ลุ้นครม.อนุมัติแก้กรอบเบิกค่าเช่าบ้าน
กระทรวงการคลัง เตรียมเสนอ ครม. อังคารนี้ จัดระเบียบเบิกค่าเช่าบ้านพักข้าราชการ
8 เม.ย. 2556

กระทรวงการคลัง เตรียมเสนอ ครม. อังคารนี้ จัดระเบียบเบิกค่าเช่าบ้านพักข้าราชการ
การประชุมคณะรัฐมนตรี (ครม.) ในวันที่ 9 เม.ย.นี้ กระทรวงการคลังจะเสนอขอความเห็นชอบร่างพระราชกฤษฎีกาค่าเช่าบ้านข้าราชการ (ฉบับที่...) พ.ศ. .... เพื่อให้อำนาจกระทรวงการคลังออกระเบียบ วิธีปฏิบัติในการได้รับสิทธิค่าเช่าบ้าน
กระทรวงการคลังให้เหตุผลว่า พระราชกฤษฎีกาค่าเช่าบ้านข้าราชการ พ.ศ. 2547 และที่แก้ไขเพิ่มเติม ที่ใช้บังคับอยู่ในปัจจุบันมีบทบัญญัติบางประการยังไม่ชัดเจนเพียงพอ ทำให้เกิดปัญหาในการตีความและการวินิจฉัยสิทธิการได้รับค่าเช่าบ้านข้าราชการ จึงสมควรแก้ไขเพิ่มเติมให้เป็นไปตามหลักเกณฑ์ที่กระทรวงการคลังกำหนด
ขณะที่คำว่า ข้าราชการที่จำกัดไว้ 8 ประเภท ข้าราชการพลเรือนทั่วไป ตุลาการ อัยการ ข้าราชการพลเรือน ข้าราชการรัฐสภา ตำรวจ ทหาร ครูเท่านั้น มิได้ใช้บังคับกับเจ้าหน้าที่ของรัฐหรือพนักงานตามกฎหมายอื่น
ดังนั้น เจ้าหน้าที่ของรัฐหรือพนักงานตามกฎหมายอื่นที่ได้โอนมาเป็นข้าราชการใน 8 ประเภท จึงถือเป็นการเริ่มต้นในการรับราชการย่อมไม่ได้รับสิทธิค่าเช่าบ้าน จนกระทั่งจะได้รับคำสั่งให้เดินทางไปประจำในต่างท้องที่ในภายหลังจึงจะได้รับสิทธิ ทำให้เกิดปัญหาในการตีความและการวินิจฉัยสิทธิการได้รับค่าเช่าบ้านข้าราชการ จึงเห็นควรกำหนดบทบัญญัติว่ากรณีที่เจ้าหน้าที่ของรัฐหรือพนักงานตามกฎหมายอื่นที่ได้โอนมาเป็นข้าราชการนี้เป็นครั้งแรกไม่มีสิทธิได้รับค่าเช่าบ้านข้าราชการ
นอกจากนี้ ยังกำหนดเพิ่มเติมเกี่ยวกับการจัดที่พักอาศัยของทางราชการให้เป็นไปตามหลักเกณฑ์ที่กระทรวงการคลังกำหนด ซึ่งน่าจะช่วยลดภาระให้ข้าราชการได้หลายหมื่นคน
ทั้งนี้ ปัจจุบันมีการกำหนดอัตราค่าเช่าบ้านตามลำดับตำแหน่ง 11 ระดับ เช่น ข้าราชการระดับที่ 1 เงินเดือนขั้นที่ 1-4.5 (4,630-5,410 บาท) ได้รับค่าเช่าบ้าน 800 บาท ตั้งแต่ขั้นที่ 5-10.5 (5,530-6,860) ได้ค่าเช่า 1,000 บาท
ข้าราชการระดับชำนาญงาน อัตราเงินเดือนตั้งแต่ 10,190 บาทขึ้นไป ได้รับค่าเช่าบ้านไม่เกินเดือนละ 1,950 บาท เงินเดือนตั้งแต่ 12,530 บาทขึ้นไป ได้รับค่าเช่าบ้านไม่เกินเดือนละ 2,400 บาท เงินเดือนตั้งแต่ 16,070 บาทขึ้นไป ได้รับค่าเช่าบ้านไม่เกินเดือนละ 3,000 บาท 
ข้าราชการระดับอาวุโส อัตราเงินเดือนตั้งแต่ 15,410 บาทขึ้นไป ได้รับค่าเช่าบ้านไม่เกินเดือนละ 3,000 บาท เงินเดือนตั้งแต่ 24,250 บาทขึ้นไป ได้รับค่าเช่าบ้านไม่เกินเดือนละ 3,500 บาท เงินเดือนตั้งแต่ 29,800 บาทขึ้นไป ได้รับค่าเช่าบ้านไม่เกินเดือนละ 4,000 บาท ฯลฯ